b'\n_START_ARTICLE_\nPunsko buities muziejus\n_START_PARAGRAPH_\nPunsko buities muziejus, dar vadinamas Skansenu \xe2\x80\x93 Lenkijos kult\xc5\xabros \xc5\xa1vietimo \xc4\xafstaiga Punske, kurioje surinktas, saugomas ir eksponuojamas pasienio lietuvi\xc5\xb3 materialinis paveldas. \xc4\xaesik\xc5\xabr\xc4\x99s pus\xc4\x97s kilometro atstumu \xc4\xaf vakarus nuo Punsko, kair\xc4\x97je kelio \xc4\xaf Seinus pus\xc4\x97je. 3,45 ha teritorijoje 1986-92 m. i\xc5\xa1 Vaitakiemio perkelta XIX\xe2\x80\x93XX a. kaimo sodyb\xc4\x85, susidedanti i\xc5\xa1 penki\xc5\xb3 pastat\xc5\xb3: gyvenamojo namo, klojimo (kluono), tvarto ir svirno. Pastarasis statinys st\xc5\xabkso kiek toliau, nes priklaus\xc4\x97 kitai sodybai, jame rodomos patalpos gr\xc5\xabdams sand\xc4\x97liuoti. Gyvenamo namo keturiuose kambariuose \xc4\xafrengtos ekspozicijos, eksponuojami kai kurie i\xc5\xa1 vir\xc5\xa1 t\xc5\xabkstan\xc4\x8dio surinkt\xc5\xb3 buities \xc4\xafranki\xc5\xb3. Klojime vyksta koncertai, rengiami Klojimo teatro spektakliai._NEWLINE_V\xc4\x97liau, gavus Europos S\xc4\x85jungos param\xc4\x85, pastatyta kl\xc4\x97tel\xc4\x97 ir kar\xc4\x8diama. Pastarajame apie 120 m\xc2\xb2 ploto pastate veikia amat\xc5\xb3 centras, kuriame galima i\xc5\xa1mokti pinti juostas, austi liaudi\xc5\xa1kus audinius. Lankytojai gal pasi\xc5\xbei\xc5\xabr\xc4\x97ti ir kaip seniau buvo verpiama, siuvin\xc4\x97jama, i\xc5\xa1 popieriaus karpomi karpiniai. Kl\xc4\x97tel\xc4\x97 naudojama kaip fond\xc5\xb3 saugykla._NEWLINE_Skansene kasmet rengiamas Klojimo teatr\xc5\xb3 festivalis, kuriame dalyvauja ir saviveiklininkai i\xc5\xa1 Lietuvos. Teatro m\xc4\x97g\xc4\x97jai Punske puosel\xc4\x97ja ilgametes tradicijas, apie tai byloja ir prie Skanseno 2006 m. pastatytas paminklinis akmuo, skirtas klojimuose rengt\xc5\xb3 lietuvi\xc5\xa1k\xc5\xb3 vaidinim\xc5\xb3 \xc5\xa1imtme\xc4\x8diui.'